 NA CHARLES WASONGA SENETA wa Nandi Samson Cherargei amelalamikia hatua ya Kamati ya Kitaifa ya Mazungumzo (NADCO) kukataa kumpa nafasi ya kufika mbele yake na kuwasilisha mapendekezo yake kuhusu masuala mbalimbali anayotaka yashughulikiwe na kamati hiyo. Bw Cherargei ambaye wiki jana aligonga vichwa vya habari baada ya kupendekeza kuwa muhula wa kudumu kwa rais uongezwe kutoka miaka mitano hadi saba, Jumatatu aliitaka kamati ya NADCO kutoa nafasi kwa Mkenya yeyote kufika mbele yake kutoa mapendekezo yake kupitia mawasilisho kwa mdomo. Kwenye barua yake aliyoandikia kamati hiyo mnamo Septemba 29, 2023, Cherargei alisema kamati hiyo inayofanya vikao vyake katika ukumbi wa Bomas of Kenya imekubali kutishwa kisiasa na hivyo “kufeli kuzingatia kanuni ya haki ya kimsingi.” “Nilitaka kufika mbele ya kamati hiyo kufafanua masuala yenye umuhimu wa kitaifa haswa kuongezwa kwa muhula wa rais kuhudumu,” seneta Cherargei akasema kwenye barua yake kwa kamati hiyo inayoongozwa na Kiongozi wa Wengi katika Bunge la Kitaifa Kimani Ichung’wah na kiongozi wa Wiper Kalonzo Musyoka. Seneta huyo pia anataka Ofisi ya Kiongozi wa Upinzani na Ofisi ya Mkuu wa Mawaziri kuwekwa kwenye Katiba sawa na Hazina ya Ustawi wa Maeneobunge na ile ya Ustawi wa Wadi. “Naeleza kutoridhishwa kwangu na hatua ya kamati hiyo kukataa nifike mbele yao niwasilishe mapendekezo yangu kwa mdomo,” Bw Cherargei akaandika. Katika barua ambayo kamati hiyo ilimwandikia Cherargei mnamo Septemba 28, 2023, ilikataa ombi la seneta huyo ambaye ni mtetezi sugu wa Rais William Ruto. “Tunasikitika kukujulisha kuwa hatutafanya mkutano jinsi ilivyopangwa awali. Kwa hivyo, kamati hii itashughulikia memoranda yako iliyoandikwa, ilivyowasilishwa awali,” barua ya NADCO ikasema. Bw Cherargei alisema madai ya kamati hiyo kwamba ilikataa afike mbele yao kutokana na ukosefu wa muda wa kutosha “hayana mashiko”. “Kamati hii inafaa kuwasikiliza Wakenya wote. Ikome kudai kuwa imebanwa na wakati. Sababu hiyo haina mantiki yoyote. Wanalipwa pesa nyingi ili wasikilize mapendekezo kutoka kwa kila Mkenya,” akasema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  